Minister swaai om oor verbod op voedselverspreidingLindiwe Zulu, minister van maatskaplike ontwikkeling, gedurende vanoggend se mediakonferensie (11/05/2020) Foto: Verskaf Dit blyk dat Lindiwe Zulu, minister van maatskaplike ontwikkeling, teruggegaan het op haar besluit om ’n beplande verbod in te stel op die verspreiding van gaargemaakte kos onder behoeftiges. Dít nadat dié verbod wyd kritiek ontlok het. Zulu het aan die parlementêre portefeuljekomitee vir maatskaplike ontwikkeling gesê haar departement wil nie die skenk van gaargemaakte maaltye aan behoeftiges verbied nie, maar eerder ŉ gebrek aan koördinering voorkom in die manier waarop kos onder behoeftige gemeenskappe versprei word. Dít nadat ŉ konsep van die beplande verbod op 7 Mei aan die lig gekom het. Hierin word bepaal dat nieregeringsorganisasies wat voedselverligting aan behoeftiges bied slegs kospakkies mag versprei – geen gaargemaakte maaltye word toegelaat nie. “Dit gaan nie oor gaargemaakte kos of nie … dit gaan oor die verspreiding van kos op ŉ behoorlik gekoördineerde manier,” het die minister egter Dinsdag gesê toe parlementslede haar oor die konsepregulasies pols. Zulu het verduidelik dat die departement slegs ŉ situasie wil vermy waarin een gemeenskap maaltye ontvang en die gemeenskap reg langs hom honger ly. Die konsepregulasies bepaal ook dat skenkers ŉ verspreidingsplan aan die polisie moet voorlê. Hulle moet ook van deur tot deur gaan om die kospakkies af te lewer in plaas daarvan dat arm gemeenskappe kos by ŉ betrokke punt gaan afhaal. Die konsepregulasies bepaal verder dat diegene wat kospakkies ontvang, se persoonlike besonderhede deur die skenkers ingewin word en aan die departement van maatskaplike ontwikkeling deurgegee word. Teenkanting Foto: Pixabay/Pexels.com Grant Twigg, lid van die Stad Kaapstad se burgemeesterskomitee vir stedelike ontwikkeling, het gesê dié konsepregulasies is nie net onbillik teenoor behoeftiges wat skenkings ontvang nie, maar ook diegene wat die skenkings verskaf en versprei. Volgens Twigg het die metro reeds ŉ skrywe aan Zulu gerig om haar te oorreed om nie met die verbod voort te gaan nie. “Die Stad Kaapstad raai min. Zulu ten sterkste aan om die konsepregulasies te verwerp wat slegs ondervoeding en voedselonsekerheid in die plaaslike gemeenskappe gaan versnel,” het Twigg gesê. Die DA het ook sy misnoeë met die konsepregulasies uitgespreek. DA-LP Alexandra Abrahams het gesê indien die beplande verbod ingestel word, sal Suid-Afrikaners van die honger omkom en nié van die koronavirus nie. Sy het gesê die voorgestelde regulasies sal ook enige organisasie of individu verplig om ŉ aansoek om ŉ permit by die departement van maatskaplike ontwikkeling minstens 48 uur voordat hulle kos wil versprei, in te dien. “Dit impliseer dat Suid-Afrikaners verban gaan word om kospakkies uit hul eie winkeltrollies en kruidenierskaste saam te stel om aan behoeftiges te gee sonder die departement se goedkeuring,” het sy verduidelik.